PTTEP เด้ง 5% อานิสงส์ราคาน้ำมันดีดกลับ ลุ้นกำไรปีนี้ 7.2 หมื่นล้าน
PTTEP ดีด 5% รับราคาน้ำมันดิบฟื้น โบรกชี้กำไรปี 65 โต 91% แตะ 7.2 หมื่นล้านบาท รับได้รับประโยชน์จากราคาน้ำมันระดับที่กลับมาปรับตัวสูงขึ้นและขายเฉลี่ยก๊าซธรรมชาติเพิ่มขึ้น โบรกแนะนำ “ซื้อ” ราคาเป้าหมาย 200 บ.
PTTEP ดีด 5% รับราคาน้ำมันดิบฟื้น โบรกชี้กำไรปี 65 โต 91% แตะ 7.2 หมื่นล้านบาท รับได้รับประโยชน์จากราคาน้ำมันระดับที่กลับมาปรับตัวสูงขึ้นและขายเฉลี่ยก๊าซธรรมชาติเพิ่มขึ้น โบรกแนะนำ “ซื้อ” ราคาเป้าหมาย 200 บ.
23 พ.ย. 2565

ผู้สื่อข่าวรายงานว่า วันนี้ (23 พ.ย.65) ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 10:54 น. อยู่ที่ระดับ 193.50 บาท บวก 8.50 บาท หรือ 4.59% สูงสุดที่ระดับ 193.50 บาท ต่ำสุดที่ระดับ 187.50 บาท ด้วยมูลค่าการซื้อขาย 1.80 พันล้านบาท

บล.อินโนเวสท์ เอกซ์ ระบุในบทวิเคราะห์วันนี้ (23พ.ย.65) มองจะได้รับประโยชน์จากราคาน้ำมันระดับที่กลับมาปรับตัวสูงขึ้น ขณะที่ทั้งปี 65 คงคาดการณ์ว่ากำไรสุทธิจะเติบโตอย่างแข็งแกร่งถึง 91% จากงวดเดียวกันของปีก่อน อยู่ที่  7.2 หมื่นล้านบาท และอาจมีอัพไซด์อยู่บ้าง เมื่อพิจารณาจากกำไรที่แข็งแกร่งในไตรมาส 3/65
ขณะที่ บล.ดาโอ ระบุในบทวิเคราะห์ว่า ในไตรมาส 4/65 และคาดว่าปริมาณการผลิตเฉลี่ยของโครงการ G1/61 (เอราวัณ) จะสูงขึ้นแบบค่อยเป็นค่อยไปในช่วงเวลาที่เหลือของปีนี้ คงประมาณการกำไรสุทธิปี 65 ที่ 7.16 หมื่นล้านบาท และในปี 66 อยู่ที่ 7.43 หมื่นล้านบาท
โดยมีสมมติฐานสำคัญ คือ (1.) ปริมาณขายที่สูงขึ้นอยู่ในช่วง 463-465 พันบาร์เรลเทียบเท่าน้ำมันดิบต่อวัน (kboed) จาก 416 kboed ในปี 64, (2.) ราคาน้ำมันดิบดูไบเฉลี่ยที่ 100-105 เหรียญ/บาร์เรล เทียบกับ 69 เหรียญ/บาร์เรลในปี 64 และ (3.) Gas ASP ที่ดีขึ้นเป็น 6.1-6.4 เหรียญฯ/mmbtu จาก 5.7 เหรียญฯ/mmbtu ในปี 64 ราคาหุ้น outperform SET เพิ่มขึ้น 25% ใน 6 เดือน ตามแนวโน้มขาขึ้นของราคาขายเฉลี่ยก๊าซธรรมชาติ (Gas ASP) โดยยังคงคำแนะนำ “ซื้อ” ที่ราคาเป้าหมายปี 66 ที่ 200.00 บาท
โดยก่อนหน้านั้น สัญญาน้ำมันดิบเวสต์เท็กซัส (WTI) ส่งมอบเดือนม.ค. เพิ่มขึ้น 91 เซนต์ หรือ 1.1% ปิดที่ 80.95 ดอลลาร์/บาร์เรล โดยหนังสือพิมพ์วอลล์สตรีท เจอร์นัลรายงาน จากอ้างอิงแหล่งข่าวจากรัฐมนตรีของกลุ่มโอเปก ระบุว่า ซาอุดีอาระเบียและสมาชิกโอเปกกำลังหารือกันเกี่ยวกับการปรับเพิ่มกำลังการผลิตน้ำมัน 500,000 บาร์เรล/วันในการประชุมกลุ่มโอเปกพลัสวันที่ 4 ธ.ค.นี้
แต่หลังจากนั้น สำนักข่าว SPA ของซาอุดีอาระเบียรายงานว่า เจ้าชายอับดูลาซิซ บิน ซัลมาน รัฐมนตรีพลังงานซาอุดีอาระเบียได้ปฏิเสธรายงานข่าวของหนังสือพิมพ์วอลล์สตรีท เจอร์นัล โดยยืนยันว่า ซาอุดีอาระเบียและสมาชิกของโอเปกไม่ได้หารือกันเกี่ยวกับการปรับเพิ่มกำลังการผลิตแต่อย่างใด
“เป็นที่รู้กันว่า โอเปกพลัสจะไม่มีการหารือการตัดสินใจใดๆ ก่อนการประชุม และการปรับลดกำลังการผลิตน้ำมัน 2 ล้านบาร์เรล/วันในขณะนี้จะยังคงดำเนินไปจนถึงสิ้นปี 2566 และหากมีความจำเป็นในการปรับลดกำลังการผลิตต่อไปเพื่อสร้างสมดุลต่ออุปสงค์และอุปทาน เราก็พร้อมที่จะแทรกแซงตลอดเวลา” เจ้าชายบิน ซัลมานกล่าว